text:
Suomi24 Chat Gay Gay Seksiä / Sovellus Homojen Miehille
Pollones videos hombres maduros pelis porn video gratis chochos eyaculando videos pornos gratis video xxx video porno mujer follando videos porno con la ducha videos porno sexo jovenes videos de travestis follando xxx videos porno xxl pono gratis follando mujeres maduras follando actrices porno español masages xxx porno gratis porno pelirojas videos amater chochos porno gratis videos de sexo masajes tetona masturbandose chicos desnudos tias fallando maduras.
cumlouder mujeresmasturbandose videos porno striptease xxx viejas chicas buenas porno gratis vídeos de sexo tori black videos gorda vídeos pornos de putas maduras pajeandose maduras swinger franceska jaime mujeres calientes chicas videos x porno gratis paris porn hentai vidios porno gratis sexo videos porno transexual vídeos porno en español pelis x maduras follando porno anal amateur culonas sexo hardcore tios sexp gratis de lesbianas negras desnudas porno vidios maduras gratis porno porno con jovenes follando porn morenas19 videos eroticos vídeos eróticos videos de solteras videos porno biejas follando en grupo rubias 18 porno pollas reales viejas foyando porno gratis tetona follando a chorros porno anal sexo trans follando rubias porno gratuito chicos guapos follando en español vidios porno gratuitas lesbianas sexso gratis travestis con embarazadas amateur porno transexual videos porno maduras porno de maduras porn videos gratis en español videos porno gratis hentai online porno maduras mamadas 18 porno ver videos lesbianas asiaticas porno gratis videos porno con pollas x-art gratis porno xxx videos de españoles porn porno anal amateur culos del porno intercambios orgias amater ancianas gordas videospornoxxx sandra milka mujeres embarazadas desnudas follando porno gratis alyssa branch video tetas morenas corridas femeninas anal gratis de lesbianas videos gratis polla por el mejor porno x videos porno porno tetonas porno española masajes eroticos gratuitos chicas caliente chicas lesbianas españolas porno sexo lesbiana videos porno videos xxx en español madura pornogratis ver videos porno gratis chicas tocandose viejas milf porn travestis gratis tetas gordas maduras gratis castellano gratis xxx sexo con asiaticas sexo video porno porno español porno gratis maduritas gratis para mujeres haciendo porno español gratis videos xxx videosdesexo porn hentai super tetonas manga porn video xxx masaje erotico cumlauder españa ancianas nacho vidal anal español tetas jovenes trios amateur xxx abuelas porno cachondo petardas follando vidios porno abuelas gratis transexual videos porno anal embarazada alexistexas se la abuela chupa pollas follando porno negras sasha grey xxx porno interracial mujeres tetonas videos porno fuerte porno gratis gordas follando tetas muy putas negras videos porno cocina porno con españolas peliculas porno de xexo videos tetonas xxx videosx hd gratis porno bdsm porno.
con madura y chicos masturbandose vieja tetona natural tias guarras videos porno playa videos amateur pelirrojas porno videos trabestis porno español tetas pequeñas mujeres desnudas virgenes videos porno con travestis lesvianas videos de follar bien folladas en español travestis porno amater casero maduras sex peliculas xxx enana follando blancas hentai hardcore hentay xxx putas buenas xxx vídeos de porno gratis peliculas pornos gratis español porno pornstar famosas gemidos de transexuales videos gratis riley steele sexotube mujeres mayores follando videos hentaixxx abuelas anal maduras con rubias xx porno lesvianas jovenes follando julie cash maduras tetonas maduras rusas follando al fontanero hd videos pornos de putas videos porno trio sasha gray porno gratis video porno gratis lesbicos peliculas gratis descargar videos porno para mujeres eyaculando porno trios videos petardas maduras gratis vidios lesvianas gratis ver videos x porno italianas transexual pornoo porno con virgenes videos sexis porno africanas porno gratis de maduras videos de sexo por el coño xxx masaje maduras trios mejores tetas porno gratis abuela xxx videos maduras cachondas videos porno duro actrices xxx brasileñas follando videos ver videos morenas videos porno anal español videos de sexo maduras sexo sexotube videos porno trios hd viejas videos gratis videos porno gratis estrellas porno gratis xxx video lesbiana mujeres negras gordas desnudas porno viejas porno duros milf vids porn chicas guarras x video pornos travestis ferrol playboy porno de masajes eroticos videos de lisa ann morenas porno español sexo negras porno morena española follando sexo gratis sexo sado videos de sexo duro putas porno español videos phorno gratis xxx porno mujeres playas nudistas porno de mujeres gratis videos de guarras amateur madre e hija corrida anal rubias 19 porno xxl xxx maduritas x vintage porno gratis de porno viejas gordas sexo con travestis porno porno gra videos tranxesuales peliculas porno cocina pornotube hd porno porno espanol gratis videos porno videos pornos gratuitos maduras tube chicas enseñando el culo pajas sexo gratis negras chupa pollas grandes y tetonas gordita follada romantica enanas follando abuelas morenas cachondas películas porno entre lesbianas petardas maduras calientes follar en castellano tias con tetas gordas cuarentonas tetonas porno porno videos videos porno masaje anal amateur cumloude gordasputas corridas femeninas mujeres negras maduritas novelas porno fuerte videos de xexo porno gratis paginas porno con maduros coño rasurado porno anal duro sexo gorditas cumlouder porno maduros lesbianas videos gratis en casa pornstars hd ver porno tias cachondas maduritas xxx videos de porno amater porno chochos porno españa ancianas orgias amater lesbianas porno duro porno en español hd videos xxx lesbianas viejas folladas xxx francheska jaimes porno años 70 mamando polla actrices porno travestis videos gratis porno rubias culos xxx gratis vecina chicas tocandose moras xxx arabes follando porno gratis fetichismo de lesvianas xxx chicas sexo maduras lesvianas porno vídeos eróticos peliculas porno anal amateur putas videos poeno español gordasputas corridas xxx lesbiana videos x maduras peludas sasha grey anal japonesas videos x gratuitos orgias amater gratis trios x porn videos porno gratis videos porno peliculas porno gratis xoxos peludos novias follando blancas cumlauder en español embarazadas porno xxxl videos de follar culos gigantes folladas videos porno x gordas follando porno de gusto videosexo videosporno escenas xxx videos maduras pelicula porno de travestis porno.
cumlouder se folla en coños peludos videos porno de lesbianas porno mujeres muy zorras rubias maduras porn sexo vídeos sexo entre lesvianas videos teens hd 1080 porno de lesbianas porno manga porno zorras dunia montenegro tetonas y desnudas analporn videos porno con abuelas calientes la ducha videos porno español trios porno videos porno videos porno gratis chicas buenas xxx xxx xx porno mujeres lesvianas videos porno maduritas videos ver videos hombres desnudos video pirno español xxx cumlouder videos potno porno.
maaliskuu Chat, jyväskylä, haluan Pillua Gratis Sex Hørsholm Suomi24, treffit estonia sex inka tuominen alasti seksi k18 finnish gay porn hot porn tube. [email protected] . Kiinnostuit niin ota yhteyttä ”[email protected] ” epäilet että kiinnostaisi tutustua paremmin niin laita rohkeesti viestiä, vastaan varmasti: [email protected] . Ei seksi-/seuranhakuilmoitusia. . chat; cheerleading; chillailu; chillaus; chilling; coffee; coffeetime; conit homosexual. syyskuu Suomi24 oulu chat hierontaa ja seksiä Gay Escort Rentboy in Prague, Czech Republic - numberone_czech: Number one Czech escort with.
Gay thai hieronta hyrylä paksua kyrpää
Mitään vaatimuksia ikä, koko, sukupuoli tms ei ole vaan sähköpostia saa laittaa jos yhtään siltä tuntuu j. Kommentit pois päältä artikkelissa Etsin uusia kavereita: Olen itse 26 vuotias nainen. Satunnaiseksi seuraksi tai sydänystäväksi, ajatuksia vaihtamaan teen tai kahvin äärelle. Olen vuotias Uudellamaalla asuva, luova ja elämäniloinen henkilö, joka haluaa nähdä ja kokea mahdollisimman paljon tässä elämässä. Pitkäaikainen kaveri kaikkeen jutusteluun kiitos:
Nussimis tarinoita gay seksitrefit
mansen sex homoseksuaaliseen sexwork turku
swinger bileet orgasmi ilman homoseksuaaliseen siemensyöksyä

matches: hd hd hd hd hd hd hd


text:
Laki opetus- ja kulttuuritoimen rahoituksesta 1705/2009 | EDILEX
2 §Soveltaminen eräissä tapauksissa
4 §Suhde kunnan peruspalvelujen valtionosuudesta annettuun lakiin
5 – 22 §2 lukuKäyttökustannusten rahoitus
5 §Rahoituksen laskentaperuste
6 §Kunnan valtionosuus ja valtionosuuden peruste lukiolaissa tarkoitetussa koulutuksessa
7 §Kuntayhtymän ja yksityisen järjestämän lukiokoulutuksen rahoitus (11.8.2017/532)
8 §Kunnan omarahoitusosuus lukiolaissa tarkoitetun koulutuksen käyttökustannuksiin (11.8.2017/532)
8 a §Kunnan omarahoitusosuuteen ammattikorkeakoulujen kuntarahoitusosuuden poistamisen johdosta lisättävän euromäärän laskeminen vuodesta 2016 alkaen
9 §Ammatillisen koulutuksen määräraha
9 a §Kunnan omarahoitusosuus ammatillisen koulutuksen rahoituksessa
10 §Ammatillisen koulutuksen järjestäjälle myönnettävä rahoitus ja kunnan valtionosuus
10 a §Ammatillisen koulutuksen rahoituksen myöntäminen varainhoitovuosina 2018–2020
11 §Esi- ja perusopetuksen rahoitus
19 §Valtionosuus aamu- ja iltapäivätoiminnan käyttökustannuksiin
20 §Valtionosuus opetustuntikohtaisesti rahoitetun taiteen perusopetuksen käyttökustannuksiin
21 §Valtionosuus liikuntatoiminnan ja nuorisotyön käyttökustannuksiin
22 §Valtionosuus museon, teatterin ja orkesterin käyttökustannuksiin
23 – 32 §3 lukuOpetustoimen yksikköhinnat
23 §Keskimääräiset yksikköhinnat
23 b §Keskimääräisestä yksikköhinnasta tehtävät vähennykset
24 §Lukion yksikköhinnat
24 a §Lukion erityisen koulutustehtävän lisärahoitus
24 b §Lukion erityisen koulutustehtävän lisärahoituksesta tehtävä vähennys
28 §Opetustuntikohtaisesti rahoitetun taiteen perusopetuksen yksikköhinta
29 §Esi- ja perusopetuksen yksikköhinnat
30 §Aamu- ja iltapäivätoiminnan yksikköhinta
31 §Yksikköhintoja laskettaessa huomiotta jätettävät kustannukset
32 §Arvonlisäveron huomioon ottaminen yksityisen koulutuksen järjestäjän yksikköhinnoissa
32 a – 32 j §3 a lukuAmmatillisen koulutuksen rahoituksen määräytymisperusteet
32 a §Rahoitusosuudet
32 b §Opiskelijavuosi
32 c §Tavoitteellisista opiskelijavuosista päättäminen
32 d §Perusrahoitus
32 e §Perusrahoituksen harkinnanvarainen korotus
32 f §Suoritusrahoitus
32 g §Vaikuttavuusrahoitus
32 h §Strategiarahoitus
32 i §Arvonlisäveron korvaaminen yksityiselle ammatillisen koulutuksen järjestäjälle
32 j §Uuden koulutuksen järjestäjän suoritteiden määrittely
33 – 35 b §4 lukuKulttuuritoimen yksikköhinnat
33 §Liikuntatoiminnan yksikköhinta
34 §Nuorisotyön yksikköhinta
35 §Museoiden, teattereiden ja orkestereiden yksikköhinnat
35 a §Museoiden, teattereiden ja orkestereiden yksikköhinnoista tehtävät vähennykset
35 b §Harkinnanvarainen lisärahoitus valtakunnalliseen vastuumuseotehtävään
36 – 43 a §5 lukuPerustamishankkeen valtionavustus
36 §Perustamishanke
37 §Hankesuunnitelma
38 §Valtionavustuksen enimmäismäärän määrääminen
39 §Aloittamislupa
40 §Valtionavustuksen hakeminen
41 §Hankeselvitys
42 §Perustamishankkeiden rahoitussuunnitelma
43 a §Suomen itsenäisyyden satavuotisjuhlavuoden merkkihankkeen valtionavustus vuosina 2014–2019
44 – 47 §6 lukuErityiset valtionavustukset
44 §Valtionavustukset
45 §Saamenkieliseen ja saamen kielen opetukseen myönnettävä valtionavustus sekä eräät muut valtionavustukset
47 §Valtionavustuslain soveltaminen
48 – 64 §7 lukuErinäiset säännökset
48 §Opiskelija- ja oppilasmäärien laskeminen (28.6.2013/486)
48 a §Rahoituksen perusteena käytettävät suoritteet perusopetuksessa
49 §Rahoituksen laskemisessa käytettävien suoritteiden määrän vahvistaminen
50 §Rahoituksen myöntäminen ja tarkistaminen
51 §Rahoituksen maksaminen käyttökustannuksiin
52 §Valtionavustuksen myöntäminen ja maksaminen perustamishankkeeseen
53 §Perustamishankkeeseen suoritetun valtionavustuksen palautus
54 §Maksatuksen keskeytys
55 §Erityisopetuksen tukitehtävistä perittävät maksut
56 §Suorituksen maksamatta ja perimättä jättäminen
57 §Valtionapuviranomainen
58 §Tietojen toimittaminen ja tarkastus
59 §Neuvottelumenettely
60 §Oikaisumenettely ja muutoksenhaku
61 §Saamatta jääneen etuuden suorittaminen
62 §Perusteettoman edun palauttaminen
63 §Suoritusvelvollisuuden raukeaminen
64 §Kunnan peruspalvelujen valtionosuudesta annetun lain eräiden säännösten soveltaminen
65 – 72 §8 lukuVoimaantulo- ja siirtymäsäännökset
66 §Ammatillisen koulutuksen tuloksellisuusrahoitus
67 §Ammatilliseen peruskoulutukseen valmistavien jaksojen rahoitus
69 §Aiemmin myönnettyjen ja maksamatta olevien perustamishankkeiden valtionosuudet.
71 §Perustamishankkeen valtionosuuksien ja -avustusten palautus
72 §Maahanmuuttajien perusopetukseen valmistavan opetuksen oppilasmäärän määräytyminen vuonna 2010
1 § (30.12.2014/1410) [HE 258/2014]
1) lukiolaissa (714/2018); (10.8.2018/716) [HE 41/2018]
L:lla 716/2018 muutettu 1 kohta tulee voimaan 1.8.2019. Aiempi sanamuoto kuuluu:
2) ammatillisesta koulutuksesta annetussa laissa (531/2017); (11.8.2017/532) [HE 39/2017]
4) nuorisolaissa (1285/2016); (19.12.2017/957) [HE 99/2017]
5) liikuntalaissa (390/2015); (19.12.2017/957) [HE 99/2017]
6) museolaissa (314/2019); (15.3.2019/315) [HE 194/2018]
Tässä laissa säädetään myös peruskoululain muuttamisesta (707/1992) annetun lain, lukiolain muuttamisesta annetun lain (708/1992), musiikkioppilaitoksista annetun lain (516/1995), lukiolain (629/1998), perusopetuslain (628/1998), taiteen perusopetuksesta annetun lain (633/1998) ja kirjastolain (904/1998) toiminnan mukaisten perustamishankkeiden valtionavustusten ja -osuuksien maksamisesta, käytön ...

matches: §2 §3 §3 §4 §5 §6 §7 §8


text:
SIPT-B18X ulkona turvallisuus 18 x optinen Zoom Hd Dome Motion P2p Ip-verkon Ptz Cmera valmistajat ja toimittajat - tukku Factory - WODSEE
Etusivu > Tuotteet > Älykäs PTZ > IP älykäs PTZ
SIPT-B18X ulkona turvallisuus 18 x optinen zoom hd dome motion p2p ip verkon ptz cmeraFeatures:1) antaa SONY korkean suorituskyvyn CMOS2) tukevat dual stream pakkaus technology.3) kiertää 360 ° a Vaakasuora vierityspalkki
WODSEE on yksi paras sipt-b18x ulkouima turvallisuus 18 x optinen zoom hd dome motion p2p ip verkon ptz cmera valmistajista ja toimittajista ja olemme tunnettuja tuotemerkkejä. Voit ostaa tai tukku laadukkaita ja uusimmat tuotteet tehtaalta CE-sertifioinnissa.
SIPT-B18X ulkouima turvallisuus 18 x optinen liukuobjektiivi hd dome motion p2p ip verkon ptz cmera
1) antaa SONY korkean suorituskyvyn CMOS
2) tukevat dual stream pakkaustekniikka.
3) kiertää 360 ° vaakasuoraan suuntaan ohjaavat tarkka moottorin toimivat vakaasti asetus tarkka sijainti.
4) nopeutta voidaan säätää kameran linssi, zoom-määrän mukainen
automaattitarkennus, automaattinen valkotasapaino.
5) pysty 90 ° jatkuva seuranta jälkeen auto kääntää 180 °.
6) hälytys, audio, lämpötilan valvonta (Lämmitys hallituksen) POE/TF kortti/digitaalinen zoom.
Jos tarvitset muita mukautettuja toimintoja, ota yhteyttä kauppaministeriön.
Koske tiet, varastot, maanalaisen pysäköinnin ja muualla, jotka vaativat määritelmä kuvanlaatu.
SIPT-13AB18X
SIPT-20AB10X
Merkki malli
Tehokas kuvapistettä
Horisontaalinen tarkkuus juovina
Väri B/W,Color:0.1Lux,B/W:0.01Lux
Vastavalon korjaus
Focus pituus
Automaattinen / manuaalinen / työntää Auto high-performanceDSP käyttö
täydellinen luku ja erittäin nopea keskittyä toimia
IR etäisyys
3 ryhmät, jokainen voi tallentaa 3mins
Muiden skannata
Tuki horisontaalisia skannaus, kakkonen ala skannaus, Skannaa satunnainen
Vaaka 360 ° unlimted kierto, pystysuora 93 °, automaattinen kääntäminen
Vaaka/Teachers & pystysuora Min 0,01 °, Max 80 ° /S
H.264 Main Profile-koodaukseen; MJPEG / JPEG Baseline koodaus
Äänen pakkaus
Ensisijainen stream
Keskiasteen stream
Bittinopeuden
32kbps 16Mbps portaaton säätö tukea CBR / VBR
Verkkoprotokollan
ONVIF tuella.
-20° C ~ + 50 ° C (Valitse lämpötilan valvonta lisävaruste) < 95 % RH
Hot Tags: sipt-b18x ulkona turvallisuus 18 x optinen zoom hd dome motion p2p ip verkon ptz cmera valmistajat, toimittajat, tehdas, tukku, valmistajat, korkea laatu, CE-sertifiointi ostaa parasta, uusin
WAHD13E/130/13-V60 Kiina Factory Cmos-kenno Full Hd ...
WAHD10E/100-CR40 Varifocal objektiivi pitkän matkan ...
WAHD10E/100-MCA30 vedenpitävä Ip66 ulkouima valvonta...
IPHSIM‐SE40 kaksisuuntainen Audio Pelcon IP 2.4 Ir L...
WIPHAT V60 HD moottoroitu Zoom-objektiivi Hd Varifoc...
WIPHAT WT60 1080p Hd-videota H.264 Pelcon IP 2.4 tur...

matches: Hd hd hd hd hd Hd HD Hd


UHVY UHVYn säännöt - UHVY
ULKOASIAINHALLINNON VIRKALIJAYHDISTYS UHVY RY:N SÄÄNNÖT 1.11.2017
§ 1. Nimi ja kotipaikka
Yhdistyksen nimi on Ulkoasiainhallinnon virkailijayhdistys UHVY ry. Yhdistyksen kotipaikka on Helsinki.
Yhdistys on ulkoasiainhallinnon alalla toimivien ammatillinen etujärjestö ja valvoo jäsentensä palvelussuhteeseen liittyviä taloudellisia, oikeudellisia ja sosiaalisia etuja.
Yhdistys tekee esityksiä ja aloitteita, käy neuvotteluja, antaa lausuntoja, edustaa jäsenistöään työnantajaan ja keskusjärjestöihin nähden, järjestää tilaisuuksia, tiedottaa ja toimii muutoinkin jäsentensä etujen ajamiseksi.
§ 3. Jäsenyys
Yhdistyksen jäsenen tulee olla ulkoasiainhallinnon alalla toimiva Suomen kansalainen, joka hyväksyy nämä säännöt. Yhdistyksen hallitus hyväksyy jäsenyyden kirjallisen hakemuksen perusteella.
Jäsenen, joka haluaa erota yhdistyksestä, tulee ilmoittaa siitä kirjallisesti hallitukselle tai sen puheenjohtajalle tai ilmoittaa eroamisestaan yhdistyksen kokouksen pöytäkirjaan. Eläkkeelle siirtyminen ei aiheuta jäsenyyden lakkaamista.
Yhdistyksen hallitus voi erottaa jäsenen, joka ei noudata yhdistyksen sääntöjä ja niihin perustuvia päätöksiä tai joka ei ole maksanut jäsenmaksuaan määräaikana.
§ 4. Jäsenmaksu
Yhdistyksen jäsen on velvollinen suorittamaan jäsenmaksun, jonka suuruus vahvistetaan yhdistyksen syyskokouksessa. Jäsenmaksu peritään kuukausittain yhdistyksen jäsenen palkasta palkanmaksun yhteydessä tai muulla tavalla yhdistyksen jäsenkokouksen päätösten mukaisesti.
§ 5. Toimielimet
Yhdistyksen toimielimiä ovat päätösvaltaa käyttävä yhdistyksen jäsenkokous ja yhdistyksen hallitus.
§ 6. Yhdistyksen jäsenkokoukset
Yhdistyksen varsinaiset kokoukset pidetään keväisin huhti–toukokuussa ja syksyisin loka–marraskuussa. Yhdistyksen ylimääräisiä kokouksia pidetään tarpeen vaatiessa hallituksen kutsusta tai kun vähintään 30 jäsentä tai vähintään kymmenesosa yhdistyksen äänioikeutetuista jäsenistä sitä pyytää hallitukselta kirjallisesti erityisesti ilmoitettua asiaa varten.
Kokouskutsu ja asialista julkaistaan ulkoasiainministeriön intranet-sivuilla viimeistään kuukautta ennen varsinaista ja kolme viikkoa ennen ylimääräistä kokousta. Jäsen ilmoittaa jäsenrekisteriin sähköposti- ja/tai postiosoitteensa ja vastaa niiden oikeellisuudesta. Jos jäsenellä ei ole pääsyä intranet-sivuille, niin tällöin kutsu ja asialista lähetetään rekisterissä olevaan osoitteeseen.
§ 6 a. Yhdistyksen kevätkokous
Yhdistyksen varsinaisessa kokouksessa keväällä käsitellään seuraavat asiat:
a) Valitaan kokouksen puheenjohtaja ja sihteeri
b) Valitaan kaksi pöytäkirjan tarkastajaa ja kaksi ääntenlaskijaa
c) Tarkastetaan hallituksen laatima toimintakertomus ja tilinpäätös sekä esitetään tilin- ja toiminnantarkastajien kertomukset
d) Vahvistetaan tilinpäätös ja päätetään tili- ja vastuuvapauden myöntämisestä hallitukselle ja muille tilivelvollisille
e) Valitaan yhdistyksen hallituksen puheenjohtaja, varapuheenjohtajat sekä hallitus kaksivuotiskaudeksi tai täydennetään hallitusta
f) Käsitellään muut kokouskutsussa mainitut asiat
§ 6 b. Yhdistyksen syyskokous
Yhdistyksen varsinaisessa kokouksessa syksyllä käsitellään seuraavat asiat:
c) Valitaan seuraavaksi tilikaudeksi tilintarkastaja ja varatilintarkastaja sekä mahdollinen toiminnantarkastaja ja varatoiminnantarkastaja
d) Määrätään seuraavana tilikautena perittävien jäsenmaksujen suuruudet
e) Vahvistetaan toiminta- ja taloussuunnitelma seuraavaksi tilikaudeksi
f) Täydennetään tarvittaessa hallitusta
g) Käsitellään muut kokouskutsussa mainitut asiat
§ 7. Päätöksenteko
Jäsenet käyttävät päätösvaltaansa yhdistyksen kokouksissa. Yhdistyksen kokouksen päätökseksi tulee se mielipide, jonka hyväksi enemmistö äänistä on annettu, lukuun ottamatta sääntöjen ja ohjesääntöjen muuttamista ja yhdistyksen purkamista (ks. § 15–17). Äänten mennessä tasan ratkaisee se mielipide, johon kokouksen puheenjohtaja on yhtynyt.
Yhdistyksen kokoukseen on hallituksen päätöksen mukaisesti mahdollista osallistua tietoliikenneyhteyden tai muun teknisen apuvälineen avulla kokouksen aikana tai ennen kokousta.
§ 8. Valtakirjat
Jäsen, joka ei voi osallistua yhdistyksen kokoukseen, voi oikeuttaa valtakirjalla yhdistyksen muun jäsenen äänestämään puolestaan. Valtuutus annetaan määrättyä kokousta varten joko määrätylle jäsenelle tai vaihtoehtoisesti määrätylle jäsenelle tai hänen määräämälleen jäsenelle. Jäsen voi äänestää valtakirjalla enintään viiden poissaolevan jäsenen puolesta.
Yhdistyksen hallitus voi asettaa kokouskutsussa määräajan, mihin mennessä valtakirjat on toimitettava yhdistyksen toimistoon ennakkotarkastusta varten.
§ 9. Neuvoa antava jäsenäänestys
Erityisen tärkeistä tai muuten laajakantoisista asioista voi yhdistyksen hallitus päättää toimeenpantavaksi neuvoa-antavan jäsenäänestyksen parhaaksi katsomallaan menetelmällä ilman kokousta erillisissä äänestystilaisuuksissa, postitse taikka tietoliikenneyhteyden tai muun teknisen apuvälineen avulla. Jäsenäänestyksessä ei saa käyttää valtakirjaa.
Yhdistyksen hallitus edustaa yhdistystä ja hoitaa sen asioita. Hallituksen jäsenet valitaan yhdistyksen jäsenistä kahdeksi vuodeksi kerrallaan.
Hallituksen valitsemisesta ja kokouskäytännöstä määrätään tarkemmin yhdistyksen ohjesäännössä. Hallitukseen kuuluvat puheenjohtaja, ensimmäinen ja toinen varapuheenjohtaja sekä enintään 12 muuta varsinaista jäsentä. Hallituksen jäsen voi erota luottamustoimestaan.
§ 11. Hallituksen jäsenen erottaminen
Yhdistyksen hallituksen jäsen voidaan erottaa toimestaan yhdistyksen kokouksen päätöksellä kesken toimikauden. Asia on mainittava kokouskutsussa.
§ 12. Tilintarkastus
Yhdistyksen toimintakausi on 1.8.–31.7. ja tilikausi on kalenterivuosi. Tilinpäätös jätetään tilintarkastajille viimeistään kuukautta ennen varsinaista kevätkokousta.
§ 13. Yhdistyksen varat
Hallitus hoitaa yhdistyksen varoja huolellisesti ja huolehtii, että yhdistyksen kirjanpito on lainmukainen ja varainhoito on luotettavalla tavalla järjestetty. Yhdistyksen varoja voidaan käyttää mahdollisen työtaistelun aikana tarpeen mukaan hallituksen päätöksellä.
§ 14. Yhdistyksen nimenkirjoittajat
Yhdistyksen nimen kirjoittavat hallituksen puheenjohtaja ja ensimmäinen tai toinen varapuheenjohtaja, kaksi heistä yhdessä. Hallitus voi oikeuttaa yhdistyksen toimihenkilön yksin kirjoittamaan yhdistyksen nimen.
§ 15. Sääntömuutokset
Näihin sääntöihin voidaan tehdä muutoksia yhdistyksen kokouksen päätöksellä, jota kannattaa vähintään kolme neljäsosaa annetuista äänistä. Asiasta on mainittava kokouskutsussa.
§ 16. Ohjesäännöt
Yhdistyksen kokous voi päätöksellä, jota kannattaa vähintään kolme neljäsosaa annetuista äänistä, hyväksyä ohjesääntöjä yhdistyksen toimintaa varten. Ohjesääntöjen muuttamiseen tai kumoamiseen tarvitaan yhdistyksen kokouksessa niin ikään vähintään kolme neljäsosaa annetuista äänistä.
Yhdistyksen purkamiseen vaaditaan yhdistyksen kokouksen vähintään kolme neljäsosan äänten enemmistöllä tekemä päätös. Asiasta on mainittava kokouskutsussa.
Jos yhdistys purkautuu, on sen varat käytettävä edellä 2 §:ssä mainittuja yhdistyksen tarkoitusperiä edistävään toimintaan yhdistyksen kokouksen tarkemmin määräämällä tavalla.
Säännöt on hyväksytty UHVYn kevätkokouksessa 16.5.2016.
Tarkastettu Patentti- ja rekisterihallituksessa 1.11.2017.
Ohjesääntö UHVY hallituksen valinnasta
Ohje UHVYn ja pääluottamusmiehen yhteistyöstä


text:
Suomessa on kolme erillistä maksukyvyttömyysmenettelyä: konkurssi, yrityssaneeraus ja yksityishenkilön velkajärjestely. Konkurssia sääntelee konkurssilaki (120/2004), joka tuli voimaan 1.9.2004. Yrityksen saneerauksesta (47/1993) ja yksityishenkilön velkajärjestelystä (57/1993) annetut lait ovat tulleet voimaan 8.2.1992.
Velallinen voi myös sopia velkojensa maksusta ja muista järjestelyistä velkojiensa kanssa virallisten maksukyvyttömyysmenettelyjen ulkopuolella. Vapaaehtoisuuteen perustuvia järjestelyjä ei kuitenkaan ole säännelty laissa, eikä niitä käsitellä tässä.
Seuraavassa esitetään pääkohtia liittyen kyseisiin maksukyvyttömyysmenettelyihin.
Konkurssin soveltamisala on yleinen, joten konkurssiin voidaan asettaa niin luonnollinen henkilö kuin oikeushenkilökin. Oikeushenkilö voidaan asettaa konkurssiin silloinkin, kun se on poistettu asianomaisesta rekisteristä tai purettu. Myös kuolinpesä ja konkurssipesä voidaan asettaa konkurssiin.
Yrityssaneerauksen kohteena voi olla mikä tahansa taloudellista toimintaa harjoittava yritys, yhteisö, samoin kuin yksityinen elinkeinon- tai ammatinharjoittaja.
Saneerausmenettelyn ulkopuolelle on kuitenkin rajattu eräitä yrityksiä, kuten eristyissääntelyn ja -valvonnan alaiset luotto- ja vakuutuslaitokset.
Kaikkien kolmen maksukyvyttömyysmenettelyn aloittamisen yleinen edellytys on velallisen maksukyvyttömyys. Maksukyvyttömyydella tarkoitetaan sitä, että velallinen on muuten kuin tilapäisesti kykenemätön maksamaan velkojaan niiden erääntyessä.
Yrityssaneerausmenettely voidaan aloittaa myös, jos velallista uhkaa maksukyvyttömyys.
Kun konkurssia hakee velkoja, velkojan saatavan on perustuttava tuomioon tai muuhun täytäntöönpanoperusteeseen, velallisen allekirjoittamaan sitoumukseen, jota velallinen ei ilmeisen perustellusti kiistä tai saatavan on oltava muutoin selvä. Saatavan ei tarvitse olla erääntynyt. Konkurssiin hakemista vähäisen saatavan perusteella tai tapauksissa, joissa velkojalla on vakuus, on rajoitettu.
Konkurssi alkaa, kun velallinen asetetaan tuomioistuimen päätöksellä konkurssiin. Tuomioistuin määrää samalla pesänhoitajan. Konkurssin alettua velallinen menettää oikeuden määrätä konkurssipesään kuuluvasta omaisuudestaan.
Pesänhoitajan on ilmoitettava konkurssin alkamisesta velkojille. Maksukyvyttömyysmenettelyistä annetussa Euroopan parlamentin ja neuvoston asetuksessa (EU) 2015/848 tarkoitetuille ulkomaisille velkojille ilmoitus on toimitettava siten kuin asetuksessa edellytetään.
Konkurssin alkamisesta tehdään merkintä muun muassa konkurssi- ja yrityssaneerausrekisteriin, kaupparekisteriin, lainhuuto- ja kiiinnitysrekisteriin, alusrekisteriin, alusrakennusrekisteriin, ilma-alusrekisteriin, yrityskiinnitysrekisteriin, ajoneuvoliikennerekisteriin sekä arvo-osuusrekisteriin.
Konkurssiin asettamista tai konkurssihakemuksen hylkäämistä koskevasta käräjäoikeuden päätöksestä voi valittaa ylempään oikeusasteeseen.
Yrityssaneerausta voi hakea velallinen tai velkoja. Velkoja-aloitteinen saneeraus ei edellytä velallisen suostumusta. Valtaosa hakemuksista on velallisten tekemiä.
Saneerausmenettely voidaan aloittaa, jos velallinen on maksukyvytön eikä menettelyn aloittamiselle ole laissa säädettyä estettä. Esteitä ovat esimerkiksi se, ettei maksukyvyttömyyttä voida poistaa saneerausohjelman avulla tai etteivät velallisen varat riitä menettelystä aiheutuviin kustannuksiin. Saneerausmenettely voidaan aloittaa myös, jos velallista uhkaa maksukyvyttömyys. Velkoja voi saada menettelyn aloitetuksi tällä perusteella kuitenkin vain, jos kysymys on huomattavasta taloudellisesta edusta. Lisäksi saneerausmenettely voidaan aloittaa, jos vähintään kaksi velkojaa, joiden yhteenlasketut saatavat edustavat vähintään viidennestä velallisen tunnetuista veloista, tekevät velallisen kanssa yhdessä hakemuksen tai ilmoittavat puoltavansa velallisen hakemusta.
Selvittäjän tehtävänä on antaa tieto menettelyn alkamisesta velkojille. Lisäksi saneerausmenettelystä tulee ilmoittaa eräille viranomaisille ja tehdä merkintä muun muassa konkurssi- ja yrityssaneerausrekisteriin, kaupparekisteriin sekä kiinnityksistä pidettäviin rekistereihin.
Saneerausmenettelyn aloittamista tai hakemuksen hylkäämistä koskevasta käräjäoikeuden päätöksestä voi valittaa ylempään oikeusasteeseen.
Velkajärjestely tulee vireille velallisen hakemuksesta. Velkajärjestelyn aloittaminen edellyttää, että velallinen on maksukyvytön eikä kykene kohtuudella parantamaan maksukykyään veloista selviytyäkseen. Maksukyvyttömyyden syynä on oltava maksukyvyn olennainen heikentyminen olosuhteiden muutoksen vuoksi ja pääasiassa ilman velallisen omaa syytä, esimerkiksi sairauden vuoksi. Velkajärjestely voidaan myöntää myös, jos on olemassa muuten painavat perusteet ottaen huomioon velkojen ja velvoitteiden määrä suhteessa velallisen maksukykyyn. Maksukykyä arvioitaessa otetaan huomioon muun muassa velallisen omaisuus sekä tulot ja ansaintamahdollisuudet.
Velkajärjestelylle ei saa olla laissa mainittua estettä (esimerkiksi rikokseen perustuva tai piittaamaton ja vastuuton velkaantuminen). Toisaalta velkajärjestely voidaan myöntää yleisestä esteestä huolimatta, jos siihen on painavia syitä. Tällöin otetaan huomioon erityisesti velallisen toimet velkojen maksamiseksi, velkaantumisesta kulunut aika ja muut velallisen olosuhteet sekä velkajärjestelyn merkitys velallisen ja velkojien kannalta.
Velkajärjestelyä ei voida myöntää, jos velallisella ei väliaikaisena pidettävästä syystä ole maksuvaraa tai velallinen ei sellaisen syyn vuoksi kykene maksuvarallaan maksamaan tavallisia velkojaan vähäisenä pidettävää määrää enempää.
Konkurssipesään kuuluu omaisuus, joka velallisella on konkurssin alkaessa ja jonka velallinen saa ennen konkurssin päättymistä. Konkurssipesään kuuluu myös omaisuudesta saatava tuotto. Lisäksi konkurssipesään kuuluu omaisuus, joka siihen saadaan peräytettyä takaisinsaannista konkurssipesään annetun lain (758/1991) nojalla tai jollain muulla perusteella.
Yrityssaneerausmenettelyssä laaditaan saneerausohjelma, jonka tulee sisältää muun muassa eritelty selvitys velallisen taloudellisesta asemasta: velallisen varoista, veloista ja muista sitoumuksista. Ohjelman laatiminen perustuu velallisen sen hetkiseen koko varallisuuteen. Myös takaisinsaanti on saneerauksen yhteydessä mahdollinen: oikeustoimi, joka voisi peräytyä konkurssipesään, voidaan vaatia peräytettäväksi vastaavin perustein saneerausmenettelyssä.
Vaikka saneerausohjelmaan voidaan poikkeuksellisesti tehdä jälkikäteen muutoksia, velkojalle tulevien suoritusten määrää ei voida enää lisätä ohjelmaa muuttamalla. Sen sijaan velalliselle saneerausohjelman vahvistamisen jälkeen siirtyvät varat voivat olla peruste esittää vaatimus lisäsuorituksista velkojalle. Velallinen voidaan velvoittaa ohjelmassa määrättyihin lisäsuorituksiin, jos velallisen taloudellinen kantokyky havaitaan paremmaksi kuin mitä sen laskettiin olevan ohjelmaa laadittaessa. Lisäsuoritusta voi hakea, kun peruste lisäsuoritukselle on syntynyt. Sitä on pääsääntöisesti haettava viimeistään vuoden kuluessa siitä, kun loppuselonteko on annettu tuomioistuimelle.
Velkajärjestelyssä velalliselle vahvistetaan hänen maksukykyään vastaava maksuohjelma. Velallisen maksukykyä arvioitaessa otetaan huomioon muun muassa velallisen varallisuuden rahaksi muuttamisesta saatavat varat, velallisen tulot ja ansaintamahdollisuudet sekä välttämättömät elinkustannukset ja elatusvelvollisuus. Velallisen on käytettävä velkajärjestelyssä velkojensa suoritukseksi kaikki ne tulot, joita hän ei tarvitse välttämättömiin elinkustannuksiinsa ja elatusvelvollisuudesta aiheutuviin menoihin, sekä muu kuin perusturvaan kuuluva varallisuus. Perusturvaan kuuluvaan varallisuuteen luetaan velallisen omistusasunto, kohtuullinen asuntoirtaimisto ja kohtuullisen tarpeen mukaiset henkilökohtaiset tavarat sekä työvälineet. Siihen kuuluvaa varallisuutta voidaan muuttaa rahaksi vain laissa säädetyissä tapauksissa.
Lisäksi velalliselle voidaan vahvistaa maksuohjelmassa lisäsuoritusvelvollisuus maksuohjelman aikana saatavien lisätulojen ja varojen johdosta. Velallinen on velvollinen maksamaan velkojille tietyn määrän maksuohjelman aikana saamistaan lahjoista ja muista kertaluontoisista suorituksista. Jos velallisen tulot ovat suuremmat kuin maksuohjelmassa on arvioitu, velalliselle on voitu määrätä velvollisuus suorittaa velkojille tietty osuus lisätuloista.
Tuomioistuin tekee päätöksen konkurssiin asettamisesta sekä määrää pesänhoitajan. Pesänhoitajaksi voidaan määrätä suostumuksensa perusteella henkilö, jolla on tehtävän vaatima kyky, taito ja kokemus sekä joka on tehtävään sopiva. Pesänhoitaja ei saa olla velalliseen eikä velkojaan sellaisessa suhteessa, joka on omiaan vaarantamaan riippumattomuuden velalliseen nähden, tasapuolisuuden velkojia kohtaan tai kyvyn muuten hoitaa asianmukaisesti tehtävänsä. Oikeushenkilöä ei voida määrätä pesänhoitajaksi.
Pesänhoitajalla on keskeinen asema konkurssipesän asioiden hoidossa. Pesänhoitajan tehtävänä on muun muassa edustaa konkurssipesää ja hoitaa sen juoksevaa hallintoa, laatia pesäluettelo ja velallisselvitys, ottaa vastaan saatavien valvonnat ja laatia saatavien perusteella jakoluetteloehdotus sekä jakoluettelo. Pesänhoitaja huolehtii myös konkurssipesään kuuluvan omaisuuden hoidosta ja myynnistä sekä varojen jakamisesta.
Konkurssin alkaessa velallinen menettää oikeuden määrätä konkurssipesään kuuluvasta omaisuudestaan. Velallinen on velvollinen myötävaikuttamaan konkurssipesän selvittämiseen. Velallisen tulee antaa pesänhoitajalle tietoja pesäluettelon laatimiseksi ja vahvistaa pesäluettelo oikeaksi. Velallisella on oikeus saada konkurssipesästä tietoja ja osallistua velkojainkokouksiin sekä ilmaista kantansa päätettävänä oleviin asioihin.
Selvittäjän vastuulla on toteuttaa saneerausmenettely ja valvoa velkojien etua. Selvittäjä laatii selvityksen velallisen varoista ja veloista sekä ehdotuksen saneerausohjelmaksi (myös eräillä muilla tahoilla, esimerkiksi velallisella on oikeus laatia oma saneerausohjelmaehdotuksensa). Hän myös valvoo velallisyrityksen toimintaa.
Velallisella säilyy valta määrätä omaisuudestaan ja toiminnastaan, jollei laissa ole toisin säädetty. Menettelyn alettua velallinen tarvitsee kuitenkin selvittäjän suostumuksen laissa erikseen määriteltyihin oikeustoimiin, muun muassa uuden velan ottamiseen, jollei kyseessä ole tavanomaiseen toimintaan liittyvä, määrältään ja ehdoiltaan tavallinen velka. Määräysvaltaa voidaan myös muuten rajoittaa selvittäjän tai velkojan vaatimuksesta, jos on olemassa vaara, että velallinen menettelee velkojan etua vahingoittavalla tai sitä vaarantavalla tavalla. Velallisella on myötävaikutus- ja tietojenantovelvollisuus suhteessa tuomioistuimeen, selvittäjään ja velkojatoimikuntaan.
Velallinen saa edelleen pääsääntöisesti käyttää puhevaltaa vireillä olevassa tai vireille tulevassa oikeudenkäynnissä, jos selvittäjä ei päätä ryhtyä käyttämään velallisen puhevaltaa.
Yksityishenkilön velkajärjestelyssä voidaan määrätä selvittäjä, jos sen katsotaan olevan tarpeellista velallisen taloudellisen aseman selvittämisen, omaisuuden rahaksimuuton tai muuten velkajärjestelyn toteuttamisen vuoksi. Selvittäjän on oltava täysi-ikäinen ja rehelliseksi tunnettu, tehtävään suostuva henkilö, joka ei ole konkurssissa ja jonka toimintakelpoisuutta ei ole rajoitettu. Selvittäjällä on oltava tehtävän edellyttämä taito, kyky ja kokemus. Hän ei saa olla sellaisessa suhteessa velalliseen tai velkojaan, joka voi olla omiaan vaarantamaan hänen riippumattomuuttaan velalliseen nähden tai tasapuolisuuttaan velkojiin nähden. Oikeushenkilöä ei voida määrätä selvittäjäksi.
Velallisella säilyy omistus- ja hallintaoikeus omaisuuteensa. Hänen on kuitenkin käytettävä muu kuin perusturvaan kuuluva varallisuutensa velkojen suoritukseksi. Velallisella on tietojenantovelvollisuus tuomioistuimelle, velkojille sekä mahdolliselle selvittäjälle kaikista velkajärjestelyn kannalta merkityksellisistä seikoista sekä myötävaikutusvelvollisuus velkajärjestelyn asianmukaiseksi toteuttamiseksi.
Perintäkiellosta huolimatta velkojalla on oikeus käyttää saatavaansa kuittauksen velalliselle menettelyn alkaessa olevaa velkaansa vastaan vastaavin perustein kuin konkurssissa. Kuittausilmoitus on tehtävä myös selvittäjälle.
Kuittausoikeus ei koske luottolaitoksen saatavan kuittausta varoilla, jotka velallisella on perintäkiellon alkaessa tai sen jälkeen luottolaitoksen tilillä tai jotka ovat luottolaitoksessa siirrettävinä velallisen tilille, jos tiliä voidaan käyttää maksuliikenteen hoitamiseen.
Kun työnantaja asetetaan konkurssiin, saadaan työsopimus sen kestosta riippumatta molemmin puolin irtisanoa päättymään. Irtisanomisaika on aina 14 päivää riippumatta siis siitä, mikä se olisi normaalissa tapauksessa ollut. Palkan konkurssin ajalta maksaa konkurssipesä.
Konkurssipesä on vastuussa liikehuoneistoa koskevan vuokrasopimuksen mukaisen vuokran maksamisesta siltä ajalta kuin se käyttää huoneistoa, vaikka se ei olisi ottanut vastatakseen vuokrasopimuksesta aiheutuvien velvollisuuksien täyttämisestä. Jos konkurssipesä ei ole vuokranantajan asettamassa vähintään yhden kuukauden määräajassa ilmoittanut ottavansa vastatakseen vuokrasopimuksesta konkurssin alkamisen jälkeen aiheutuvien velvollisuuksien täyttämisestä, vuokranantajalla on oikeus purkaa vuokrasopimus.
Jos irtainta omaisuutta koskevan luovutussopimuksen mukaan omistuksenpidätys- tai takaisinottoehdon voimassaolo lakkaa kauppahinnan maksamisella, konkurssipesällä on oikeus sitoutua sopimukseen ilmoittamalla siitä myyjälle ja maksamalla aikaisempien ehtojen perusteella erääntynyt kauppahintavelka viivästyskorkoineen. Ilmoitus on tehtävä ja velka maksettava kohtuullisessa ajassa myyjän pyynnöstä tai tämän vaadittua omaisuutta takaisin.
Yksittäinen oikeustoimi voidaan peräyttää, jos sille on olemassa takaisinsaannista konkurssipesään annetussa laissa mainittu takaisinsaantiperuste.
Saneerausmenettelyn alkaminen vaikuttaa velallisen jo tekemiin sitoumuksiin vain laissa säädetyissä tapauksissa.
Vuokra- tai vuokrausluottosopimus, jossa velallinen on vuokralleottajana, voidaan irtisanoa velallisen puolelta päättymään kahden kuukauden kuluttua irtisanomisesta sopimuksen kestoa tai irtisanomista koskevien ehtojen estämättä.
Sillä, joka on sitoutunut suoritukseen velalliselle ennen menettelyn alkamista, muttei ole täyttänyt suoritustaan menettelyn alkaessa, on oikeus saada maksu suorituksestaan, jos suoritusta voidaan pitää velallisen toiminnan kannalta tavanomaisena. Jos kyse on muunlaisesta sopimuksesta, joka on tehty ennen menettelyn alkamista ja velallinen ei ole menettelyn alkamiseen mennessä täyttänyt maksuvelvollisuuttaan, selvittäjä ilmoittaa vastapuolen pyynnöstä, pysyykö velallinen sopimuksessa. Jos vastaus on kielteinen tai sitä ei anneta kohtuullisessa ajassa, vastapuoli saa purkaa sopimuksen.
Sopimus, jonka mukaan velallisen on tehtävä saneerausvelkaan perustuva tai liittyvä suoritus, on mitätön, jollei suoritusvelvollisuus perustu vahvistettuun saneerausohjelmaan.
Jos työnantaja on saneerausmenettelyn kohteena, työnantaja saa irtisanoa työsopimuksen kahden kuukauden irtisanomisajalla tietyin edellytyksin.
Oikeustoimi, joka voisi perääntyä, jos yrityssaneerauksen sijasta olisi haettu konkurssia, voidaan velkojan vaatimuksesta peräyttää takaisinsaannista konkurssipesään annetun lain mukaisesti.
Velallinen voi irtisanoa vuokrasopimuksen tai muun sopimuksen, jossa velallinen on vuokralaisena tai jonka velallinen on kuluttajana tehnyt, sekä vuokrausluottosopimuksen kahden kuukauden irtisanomisajalla.
Velallisen on luovuttava omaisuudesta, joka on hänen hallinnassaan osamaksu- tai vuokrausluottosopimuksen nojalla eikä kuulu perusturvaan.
Sopimus, jonka mukaan velallisen on tehtävä velkajärjestelyn piiriin kuuluvaan velkaan perustuva tai siihen liittyvä suoritus, on mitätön, jollei suoritusvelvollisuus perustu maksuohjelmaan tai lakiin.
Sillä, joka on ennen velkajärjestelyn alkamista tehdyllä sopimuksella sitoutunut suoritukseen elinkeinotoimintaa harjoittavalle velalliselle, mutta jonka suoritus on velkajärjestelyn alkaessa täyttämättä, on oikeus saada maksu suorituksestaan maksukiellosta huolimatta, jos suoritusta voidaan pitää velallisen toiminnan kannalta tavanomaisena.
Oikeustoimi, joka voisi perääntyä, jos velkajärjestelyn sijasta olisi haettu konkurssia, voidaan velkojan vaatimuksesta peräyttää vastaavin perustein kuin takaisinsaannista konkurssipesään annetussa laissa säädetään.
Saneerausmenettelyn alkamisen seurauksena velallista koskee pääsääntöisesti maksukielto ja velkojaa vastaavasti perintäkielto. Velalliseen ei saa kohdistaa toimenpiteitä saneerausvelan perimiseksi tai suorituksen turvaamiseksi. Vakuusvelkoja voi tietyissä tapauksissa vaatia tuomioistuinta myöntämään luvan vakuuden hyödyntämiseen maksun saamiseksi, esimerkiksi kun on ilmeistä, ettei vakuusoikeuden kohteena olevan omaisuuden säilyminen velallisella ole tarpeellista saneerausjärjestelyjen kannalta.
Menettelyn alettua velalliseen ei pääsäännön mukaan saa saneerausvelan perusteella kohdistaa viranomaisen päätökseen perustuvaa turvaamistoimenpidettä.
Kuten saneerausmenettelyssä, myös yksityishenkilön velkajärjestelyssä velkojaa koskee perintäkielto. Velan kuuluessa maksukiellon piiriin velalliseen ei saa kohdistaa toimenpiteitä velan perimiseksi tai sen suorittamisen turvaamiseksi. Velalliseen ei saa kohdistaa myöskään maksuviivästyksen seuraamuksia. Kuitenkin vakuusvelkoja voi tietyissä tapauksissa vaatia tuomioistuinta myöntämään luvan vakuuden hyödyntämiseen maksun saamiseksi, esimerkiksi kun vakuutena oleva omaisuus ei kuulu velallisen perusturvaan eikä velallinen tarvitse sitä elinkeinotoiminnassaan.
Konkurssin alkaessa oikeus määrätä konkurssipesään kuuluvasta omaisuudesta siirtyy konkurssipesän hallinnolle. Tämän seurauksena konkurssipesälle syntyy sijaantulo-oikeus konkurssipesään kuuluvaa omaisuutta koskevissa asioissa: konkurssipesälle on varattava tilaisuus jatkaa oikeudenkäyntiä, joka on vireillä velallisen ja kolmannen välillä konkurssipesään kuuluvasta omaisuudesta. Jos konkurssipesä ei käytä tätä tilaisuutta, velallinen voi jatkaa oikeudenkäyntiä.
Konkurssipesälle on varattava tilaisuus jatkaa konkurssisaatavaa koskevaa oikeudenkäyntiä, joka on vireillä velallista vastaan. Jos konkurssipesä ei vastaa kanteeseen eikä velallinen jatka oikeudenkäyntiä, kantaja voi vaatia asian ratkaisemista.
Konkurssimenettelyssä ylin päätösvalta kuuluu velkojille. Velkojat käyttävät päätösvaltaa siltä osin kuin asia ei kuulu lain mukaan pesänhoitajan päätettäväksi tai hoidettavaksi. Lisäksi velkojat voivat pidättää pesänhoitajan päätösvaltaa itselleen juoksevaan hallintoon kuuluvissa asioissa tai delegoida pesänhoitajalle omaa päätösvaltaansa. Velkojien päätösvalta alkaa konkurssiin asettamisesta ja päättyy konkurssin päättyessä.
Oikeus käyttää velkojien päätösvaltaa on niillä velkojilla, joilla on konkurssisaatava velalliselta. Valvontapäivän jälkeen tämä oikeus on vain saatavansa valvoneilla velkojilla ja niillä velkojilla, joiden saatava voidaan muutoin ottaa huomioon jakoluettelossa, sekä velalliselta olevasta saatavastaan selvityksen esittäneellä panttivelkojalla.
Keskeisin päätöksentekoelin on velkojainkokous, mutta myös muuta päätöksentekomenettelyä voidaan käyttää. Velkojat voivat myös asettaa velkojatoimikunnan, joka toimii neuvottelu- ja yhteydenpito-orgaanina pesänhoitajan ja velkojien välillä. Velkojan äänivalta määräytyy saatavan suuruuden mukaan. Velkojainkokouksessa päätökseksi tulee mielipide, jota kannattaneiden velkojien äänimäärä on enemmän kuin puolet äänestykseen osallistuneiden velkojien äänimäärästä. Muussa päätöksentekomenettelyssä velkojien äänimäärä lasketaan kantansa ilmaisseiden velkojien äänimäärän mukaan.
Konkurssipesään kuuluvaa omaisuutta on hoidettava huolellisesti ja tarkoituksenmukaisella tavalla hyvän pesänhoitotavan mukaisesti.
Pesänhoitajan tehtäviin kuuluu huolehtia konkurssipesään kuuluvan omaisuuden myynnistä. Konkurssipesän on muutettava rahaksi pesään kuuluva omaisuus pesän kannalta edullisimmalla tavalla niin, että siitä saadaan mahdollisimman hyvä myyntitulos. Panttiomaisuutta voidaan myydä vain, jos panttivelkoja antaa suostumuksensa tai tuomioistuin myöntää luvan.
Konkurssipesään kuuluvaa omaisuutta ei saa luovuttaa pesänhoitajalle, hänen avustajalleen eikä pesänhoitajan tai avustajan läheiselle.
Selvittäjän oikeudet rajoittuvat riittävään tiedonsaantiin omien velvoitteidensa täyttämiseksi. Omaisuuden omistus- ja hallintaoikeus säilyvät velallisella eikä selvittäjällä ole oikeutta käyttää tai luovuttaa velallisen omaisuutta.
Velallinen tarvitsee kuitenkin selvittäjän suostumuksen useisiin omaisuuttaan koskeviin luovutustoimiin.
Yksityishenkilön velkajärjestelyssä selvittäjälle voidaan antaa tehtäväksi huolehtia velallisen varallisuuden rahaksimuutosta ja siihen liittyvistä toimenpiteistä ja järjestelyistä sekä rahaksimuutosta kertyvien varojen tilittämisestä.
Suomessa konkurssipesä voi sitouta itsenäisesti sopimuksiin, joten sillä voi olla omia oikeuksia ja velvollisuuksia. Konkurssin alkamisen jälkeen syntynyt saatava on niin sanottua massavelkaa eli konkurssipesän velkaa, joka maksetaan täysimääräisesti konkurssipesästä. Konkurssipesä vastaa velasta, joka johtuu konkurssimenettelystä tai joka perustuu konkurssipesän tekemään sopimukseen tai sitoumukseen sekä velasta, josta konkurssipesä on lain mukaan vastuussa. Yleisimpiä tällaisia velkoja ovat pesänhoitajan palkkio, työntekijöiden palkat sekä liikehuoneistosta aiheutuvat vuokrakulut.
Saneerausvelalla tarkoitetaan kaikkia velallisen velkoja, jotka ovat syntyneet ennen hakemuksen vireilletuloa, mukaan luettuina vakuusvelat sekä velat, joiden peruste tai määrä on ehdollinen tai riitainen taikka muusta syystä epäselvä. Nämä velat maksetaan saneerausohjelmaan sisältyvän maksuohjelman osoittamalla tavalla.
Hakemuksen vireilletulon jälkeen syntyvät velat on maksettava sitä mukaa kuin ne erääntyvät. Sama koskee jatkuvaan sopimus-, käyttö- tai hallintasuhteeseen perustuvia juoksevia maksuja, jotka kohdistuvat hakemuksen vireilletulon jälkeiseen aikaan.
Velkajärjestelyn piiriin kuuluvat kaikki ne velallisen velat, jotka ovat syntyneet ennen velkajärjestelyn alkamista. Näihin luetaan mukaan vakuusvelat ja velat, joiden peruste tai määrä on ehdollinen tai riitainen taikka muusta syystä epäselvä. Näistä veloista velkajärjestelyn alkamisen ja maksuohjelman vahvistamisen välisenä aikana kertynyt korko ja perimis- ja täytäntöönpanokulut lasketaan myös velkajärjestelyn piiriin kuuluvaksi velaksi.
Velkajärjestelyn piirin ulkopuolelle jäävät velat on maksettava normaalisti sitä mukaan kuin ne erääntyvät.
Jako-osuutta saadakseen velkojan on valvottava saatavansa ilmoittamalla se kirjallisesti pesänhoitajalle valvontapäivään mennessä. Valvontakirjelmässä on yksilöitävä muun muassa saatavan pääoma ja korko sekä peruste saatavalle ja korolle. Valvontaa on mahdollista tarkastaa ja täydentää. Myös jälkivalvonta on mahdollinen, mutta sen edellytyksenä on ylimääräinen maksu konkurssipesälle, jollei velkojalla ole ollut laillista estettä valvoa saatavaansa määräajassa. Pesänhoitaja voi myös ottaa konkurssisaatavan huomioon jakoluetteloehdotuksesta ilman valvontaa, jos saatavan perusteesta ja määrästä ei ole epäselvyyttä.
Pesänhoitajan on tarkastettava valvottujen saatavien aiheellisuus ja niiden mahdollinen etuoikeus. Jako-osuuteen oikeuttavat saatavat merkitään jakoluetteloehdotukseen. Pesänhoitaja, velkoja ja velallinen voivat esittää yksilöidyn ja perustellun riitautuksen jakoluetteloehdotuksessa mainitusta saatavasta. Pesänhoitajan on varattava velkojalle, jonka saatava on riitautettu, tilaisuus lausua riitautuksesta ja esittää selvitystä. Ne saatavat, joita ei ole määräajassa riitautettu, katsotaan hyväksytyiksi.
Hakiessaan yrityssaneerausta velallisen on liitettävä hakemukseen selvitys velkojistaan, veloistaan ja niiden vakuuksista. Päättäessään menettelyn aloittamisesta tuomioistuin asettaa määräpäivän, johon mennessä velkojien on kirjallisesti ilmoitettava selvittäjälle vaatimuksensa, mikäli ne poikkeavat velallisen ilmoittamasta.
Velallisen on velkajärjestelyä hakiessaan lueteltava kaikki velkojat ja heidän saatavansa. Päättäessään velkajärjestelyn aloittamisesta tuomioistuimen tulee lähettää velkojille jäljennös päätöksestä, hakemuksesta sekä velallisen ehdotuksesta maksuohjelmaksi. Tuomioistuimen tulee myös asettaa määräpäivä, johon mennessä velkojien on ilmoitettava velkajärjestelyn piiriin kuuluvan velan määrä, jos se poikkeaa velallisen ilmoittamasta, sekä määräpäivä, johon mennessä velkojien on toimitettava kirjallinen lausuma hakemuksesta, maksuohjelmaehdotuksesta sekä väitteistä koskien ehdotukseen sisältyviä velkoja.
Maksuohjelmaa voidaan muuttaa velkojan tai velallisen hakemuksesta, jos ohjelman vahvistamisen jälkeen ilmenee velkajärjestelyn piiriin kuuluva velka, joka ei ollut tiedossa maksuohjelmaa vahvistettaessa.
Jos vasta maksuohjelman päätyttyä ilmenee velkajärjestelyn piiriin kuuluva velka, jonka perusteella maksuohjelmaa olisi voitu muuttaa, velallisen on suoritettava velasta määrä, jonka velkoja olisi saanut, jos velka olisi sisältynyt maksuohjelmaan.
Velkojille maksetaan konkurssissa jako-osuutta vahvistetun jakoluettelon mukaisesti. Maksunsaantijärjestyksestä konkurssissa, kun velallisen varat eivät riitä kaikkien saatavien maksamiseen, säädetään velkojien maksunsaantijärjestyksestä annetussa laissa (1578/1992).
Pantti- ja pidätysoikeus tuottavat etuoikeuden, minkä lisäksi myös yrityksen saneerauksen yhteydessä syntyneellä saatavalla, elatusavulla sekä yrityskiinnityksellä on etuoikeus. Viimeksi suoritettavat saatavat ja niiden keskinäinen järjestys on yksilöity laissa. Viimeksi suoritettavia saatavia ovat esimerkiksi etuoikeudettoman saatavan korko ja maksuviivästysseuraamus konkurssin alkamisen jälkeiseltä ajalta sekä muu julkisoikeudellinen maksuseuraamus kuin sakko tai uhkasakko.
Vakuusvelkoihin voidaan soveltaa saneerausmenettelyssä vain rajoitetusti velkajärjestelykeinoja, sillä vakuusvelan pääomaa ei saa alentaa. Velkajärjestely ei vaikuta velkojan esinevakuusoikeuden pysyvyyteen tai sisältöön.
Viimesijaisina velkoina on pidettävä menettelyn aikana muulle saneerausvelalle kuin vakuusvelalle kertyvää korkoa tai muita luottokustannuksia sekä niiden jälkeen sellaisia velkoja, jotka ovat konkurssissa viimeiseksi suoritettavia.
Tavallisille veloille on pääsääntöisesti osoitettava yhtäläinen suhteellinen osuus velallisen maksuvarasta ja varallisuuden rahaksimuutosta saaduista varoista. Tavalliseen velkaan voidaan soveltaa kaikkia velkajärjestelykeinoja, mutta vakuusvelkaa koskevaa maksuvelvollisuutta ei saa poistaa miltään osin.
Velkajärjestely ei vaikuta velkojan esinevakuusoikeuden pysyvyyteen tai sisältöön.
Kaikkiin velkoihin on sovellettava velkojan kannalta lievintä keinoa, joka riittää korjaamaan velallisen taloudellisen tilanteen. Viimesijaisesti velallisen maksuvara ja varat on osoitettava sellaisille veloille, jotka konkurssissa ovat viimeiseksi suoritettavia, sekä saldopäivän ja maksuohjelman vahvistamisen välisenä aikana kertyneille koroille.
Pesänhoitaja laatii kohdassa 12 esitetyllä tavalla pesänhoitajan jakoluettelon. Konkurssimenettely tuomioistuimessa päättyy lähtökohtaisesti jakoluettelon vahvistamiseen.
Konkurssimenettely kokonaisuudessaan päättyy, kun velkojat ovat hyväksyneet lopputilityksen. Pesänhoitaja laatii lopputilityksen, kun konkurssipesä on selvitetty ja pesään kuuluva omaisuus muutettu rahaksi. Lopputilitys voidaan kuitenkin laatia, vaikka pesä olisi osin selvittämättä sen vuoksi, että panttina olevaa tai arvoltaan vähäistä omaisuutta on myymättä taikka konkurssisaatava tai vähäinen osa saatavista on epäselvä.
Konkurssissa voidaan myös vahvistaa konkurssimenettelyn päättävä sovinto, jos sitä kannattavat velallinen ja pääosa velkojista. Sovinnon vahvistamisen myötä pesänhoitajan määräys ja velkojien päätösvalta konkurssissa lakkaavat.
Konkurssi voidaan myös määrätä peruuntumaan pätevästä syystä kahdeksan päivän kuluessa konkurssin asettamisesta. Tällöin konkurssin oikeusvaikutukset lakkaavat.
Tuomioistuin voi valvojan tai velkojan vaatimuksesta määrätä ohjelman raukeamaan, jos velallinen rikkoo ohjelmaa eikä rikkomus ole vähäinen. Saneerausohjelma raukeaa myös, jos velallinen asetetaan konkurssiin ennen ohjelman päättymistä. Lisäksi tuomioistuin voi määrätä ohjelmaan sisältyvän tiettyä velkojaa koskevan velkajärjestelyn raukeamaan muun muassa, jos velallinen on olennaisesti laiminlyönyt maksuvelvollisuutensa tälle velkojalle. Raukeamisen myötä velkojalle palautuvat samat oikeudet, jotka tällä oli ennen saneerausohjelman vahvistamista.
Yksityishenkilön velkajärjestelyn käsittely tuomioistuimessa päättyy, kun tuomioistuin vahvistaa maksuohjelman. Kun maksuohjelma on vahvistettu, velkajärjestelyn piiriin kuuluvien velkojen ehdot määräytyvät ohjelman mukaisesti. Ohjelman mukaiset velvollisuudet sitovat velallista, kunnes kaikki siinä määrätyt velvollisuudet on täytetty. Vaikka ohjelman kesto päättyy, velallisen maksuohjelmassa määrätty maksuvelvollisuus säilyy siltä osin kuin sitä ei ole täytetty. Velallinen vapautuu loppuosasta velkojaan, kun maksuohjelmassa määrätyt velvollisuudet on täytetty.
Konkurssimenettelyn päättyminen ei vapauta velallista velkavastuusta. Velkojalla on toisin sanoen velallista kohtaan edelleen oikeus niihin konkurssisaataviin, joille ei konkurssissa kerry täyttä suoritusta.
Velkojilla on oikeus saneerausohjelmassa määriteltyihin suorituksiin, ja saneeraus päättyy, kun saneerausohjelman velvollisuudet on täytetty. Velkojilla ei ole enää oikeutta maksunsaantiin, kun saneerausohjelma on toteutettu.
Saneerausohjelma voidaan määrätä raukeamaan kappaleessa 14 esitetyn mukaisesti. Tällöin sen voimassaolo lakkaa ja velkojilla on samanlainen oikeus suoritukseen saneerausvelasta kuin jos ohjelmaa ei olisi vahvistettu. Ohjelman raukeaminen ei kuitenkaan vaikuta sen perusteella jo tehtyjen oikeustointen pätevyyteen.
Velkajärjestelyn piiriin kuuluvien velkojien ehdot määräytyvät maksuohjelman mukaisesti. Ohjelmalle määritetään tietty kesto. Velallinen vapautuu kokonaisuudessaan niistä veloista, mitä ohjelman mukaan ei tule maksaa.
Vaikka ohjelman kesto päättyy, velallisen maksuohjelmassa määrätty maksuvelvollisuus säilyy, kunnes se on täytetty. Velkojilla ei siis kuitenkaan ole oikeutta maksunsaantiin enää sen jälkeen, kun maksuohjelman mukaiset suoritukset on kokonaisuudessaan tehty.
Konkurssimenettelyn kustannukset maksetaan konkurssipesän varoista. Mikäli konkurssipesän varat eivät riitä kattamaan kustannuksia, velkoja voi ottaa konkurssimenettelyn kustannukset vastattavakseen ja siten välttää konkurssin raukeamisen.
Menettelystä aiheutuvat kustannukset, muun muassa selvittäjän palkkio, suoritetaan velallisen varoista. Myös muu taho voi sitoutua vastaamaan kustannuksista, sillä yksi saneerausmenettelyn aloittamisen esteperusteista on, etteivät velallisen varat todennäköisesti riitä kattamaan menettelystä aiheutuvia kustannuksia. Kustannuksista vastattavaksi ottaminen on kuitenkin harvinaista.
Velkojatoimikunnasta aiheutuneiden kustannusten korvaamiseen ovat velvollisia eri velkojaryhmien osalta kuhunkin velkojaryhmään kuuluvat velkojat, jos saneerausohjelmassa ei toisin määrätä.
Jos joku haluaa käyttää oikeutta esittää oma ehdotus saneerausohjelmaksi, hän on velvollinen laatimaan sen omalla kustannuksellaan.
Kustannuksiksi lasketaan selvittäjälle kuuluva kohtuullinen palkkio sekä korvaus hänelle aiheutuneista kustannuksista. Velallisen on pääsääntöisesti maksettava selvittäjän saatavasta määrä, joka vastaa velallisen maksuvaraa enintään maksuohjelman vahvistamisen tai muuttamisen jälkeen seuraavan neljän kuukauden ajalta. Velallisen maksuosuuden ylittävä määrä maksetaan valtion varoista. Jos hakemus hylätään, saatava määrätään kokonaisuudessaan maksettavaksi valtion varoista.
Takaisinsaanti koskee kaikkkia maksukyvyttömyysmenettelyjä.
Ennen menettelyn aloittamista luovutettu omaisuus voidaan palauttaa laissa määriteltyjen ehtojen täyttyessä takaisinsaantikanteella sekä omistusoikeus- tai pätemättömyyskanteella. Takaisinsaanti määräytyy kaikissa maksukyvyttömyysmenettelyissä takaisinsaannista konkurssipesään annetun lain (758/1991) mukaisesti. Takaisinsaannille on oltava takaisinsaantiperuste.
Yleisen takaisinsaantiperusteen ja siten oikeustoimen peräyttämisen edellytykset ovat seuraavat:
- toinen osapuoli tiesi tai hänen olisi pitänyt tietää maksukyvyttömyydestä/ylivelkaisuudesta tai oikeustoimen merkityksestä velallisen taloudellisille oloille sekä seikoista, joiden vuoksi oikeustoimi oli sopimaton.
Päivitetty viimeksi: 04/03/2020

matches: Tuomioistuin Tuomioistuin tuomioistuin tuomioistuin Tuomioistuin tuomioistuin tuomioistuin


text:
merirosvo tapetti HD
Mene...Kotiin3DHDAbstraktianimaatioEläimetlinnutPyörätautotSarjakuvatJulkkiksetVärikäsSöpöviileäKukkaPelitTytötteKuumaElääLogoRakkausElokuvatluontopaikatavaruusUrheiluMaailmanmobileLisää	Kotiin / HD / merirosvo tapetti HD	merirosvo tapetti HD
1,669 näkymät
1	merirosvo tapetti HD
Tässä on paras kokoelma merirosvo tapetti HD työasemien, Kannettavat, Mobiles Ja Tabletit. täälläDownloadWallpaper.org saat lakhs ilmaisia taustakuvia laitteelle. Kaikki kuvat ovat aikajärjestyksessä, suosio, värejä ja näytön koon ja ar alati päivitetty. valitsevat vapaa taustakuvia yli kahdestakymmenestä luokista sekä Eläimet, Sarjakuva, Flower ja Urheilu. vaikka tyyppi tietokoneen että yksinkertaisesti omistat, voit yksinkertaisesti siirtää korkean resoluution taustakuvan kokoa muutetaan ja rajataan sopivaksi työpöydälle näytön. 1.
Yksinkertaisuuden, valitse Desktopin Koko (esim. 1366×768, 1920×1080, 1024×768 jne.) luettelosta päätöksiä oikeassa paneelissa, ja myös järjestelmä voi valita sinulle kaikkea järjestelmän hyväksyttävän Size Set. Ja muistaa, täällä voit siirtää kasoista ilmaiseksi taustakuvia! Jos Like This merirosvo taustakuva HD Collection Anna Tykkää Ja Jaa Facebook.
piipittää Tietoja Jeya Edellinen: kalastus tapetti HD
seuraava: rakkautta lainausmerkit tapetti HD
näkymät (1187) booty tapetti HD
näkymät (1003) r taustakuvia HD
näkymät (973) Tumblr iPhone tapetti
näkymät (853) kuuma bikinit taustakuva HD
näkymät (786) Kaipaan sinua tapetti HD
näkymät (776) Harry Potter iphone tapetti HD
näkymät (764) Hot anime tapetti HD
näkymät (641) tumblr tapetti iPhone HD
näkymät (608) Satunnainen virkaa
subaru tapetti HDkuuma bikinit taustakuva HDIslam tapetti HDBayern Münchenin tapetti HDCristiano Ronaldo taustakuvia HDJack Daniels taustakuvamoottoripyörä taustakuvalasku lähtee tapettitapetti new york HDCalvin Johnson tapetti Mainos

matches: HD HD HD HD HD HD HD HD HD HD HD HD HD HD HD HD